|  |  |
| --- | --- |
|  |  |

**Notat om den fremtidig linje for sagsbehandling af årsrapporter for udviklingsplaner efter almenboliglovens § 168 a**

*Den godkendte udviklingsplan*

Når boligorganisationer og kommuner efter almenboliglovens § 168 a, har fået en udviklingsplan for et hårdt ghettoområde godkendt af boligministeren, kan den godkendte udviklingsplan løbende justeres. Det sker efter behov i forbindelse med den årlige afrapportering, der kommer til at fungere som en allonge (dvs. et tillæg) til den godkendte udviklingsplan. Det samlede materiale, dvs. den oprindelige udviklingsplan og årsrapporten med de senest reviderede tal for de anvendte redskaber, udgør udviklingsplanen.

Kommunalbestyrelsen fører løbende tilsyn med boligorganisationens gennemførelse af en udviklingsplan og foretager indberetning til Bolig- og Planstyrelsen, hvis planen ikke gennemføres efter tidsplanen, jf. § 15, stk. 1 og 2 i bekendtgørelse om fysisk forandring af hårde ghettoområder.

*De årlige afrapporteringer*

Efter bekendtgørelsens § 16, stk. 1 skal boligorganisationen en gang årligt, første gang et år efter boligministerens godkendelse af den fælles udviklingsplan, underrette Bolig- og Planstyrelsen om status for gennemførelse af planen.

Bolig- og Planstyrelsen overvåger fremdriften i forhold til nedbringelsesmålene ved at sammenholde tids- og milepælsplanen i årsrapporten for det pågældende år med milepæls- og tidsplanen i forrige års årsrapport. Har der været, eller vil der være behov for at foretage ændringer i tids- og milepælsplanen eller anvendelse af redskaber, skal det *tydeligt* fremgå af årsrapporten, hvilke ændringer der er gennemført eller planlægges gennemført, og hvorfor ændringerne vurderes at være nødvendige. Årsrapporten bliver således en allonge til den godkendte udviklingsplan, der en gang om året gør status over fremdrift i forhold til nedbringelsesmålene og redegør for evt. ændringer – gennemførte eller planlagte – i forhold til den seneste årsrapport, som styrelsen har taget til efterretning.

Når der opstår behov for at foretage *væsentlige ændringer* af tids-og milepælsplanerne sendes efter aftale med styrelsen en redegørelse for ændringerne som en allonge til den seneste fremsendte årsrapport, som styrelsen har taget til efterretning. Allongen forelægges sammen med den seneste årsrapport til boligministerens godkendelse. Der kan fx være tale om at udskyde centrale milepæle med flere år eller at ændre ”hovedredskabet” fra salg, ommærkning, fortætning til nedrivning. Hvis et mindre antal boliger nedbringes ved hjælp af et andet redskab end forudsat, udgør det ikke ”hovedredskabet”.

Styrelsen skal som udgangspunkt ikke godkende årsrapporterne, men overvåger at nedbringelsesaktiviteterne i boligområder med udviklingsplaner gennemføres som forudsat i milepæls- og tidsplanen, som den fremgår af den seneste årsrapport. I forbindelse med sagsbehandling af årsrapporterne kan styrelsen bede om supplerende oplysninger, redegørelser og tilpasninger m.v., indtil styrelsen kan tage årsrapporten til efterretning.

Bolig- og Planstyrelsen sørger for, at der i god tid forud for boligorganisationernes og kommunernes udarbejdelse af årsrapporter, foreligger en endelig opdateret skabelon for årsrapporten. Skabelonen vil fra 2021 være forenklet således, at årsrapporten kun skal indeholde oplysninger om anvendte redskaber og milepæls- og tidsplanen. Herved undgår boligorganisationerne og kommunerne efterfølgende at skulle redegøre for ændringer, der ikke har betydning for, om nedbringelsesmålet nås inden 2030.

Årsrapporten skal uændret underskrives af personer, der tegner boligorganisationens øverste myndighed og kommunalbestyrelsen. Som ved normal organisationspraksis er det til hver en tid, den person der tegner en organisation, som er ansvarlig for at have opbakning til de beslutninger, vedkommende tager på organisationens vegne.